2018/0191 (COD)

KOMUNIKACIJA KOMISIJE
EUROPSKOM PARLAMENTU

na temelju članka 294. stavka 6. Ugovora o funkcioniranju Europske unije

o

stajalištu Vijeća o donošenju Uredbe Europskog parlamenta i Vijeća o uspostavi programa „Erasmus+”: programa Unije za obrazovanje, osposobljavanje, mlade i sport te o stavljanju izvan snage Uredbe (EU) br. 1288/2013

(Tekst značajan za EGP)

1. Kontekst

|  |  |
| --- | --- |
| Datum slanja prijedloga Europskom parlamentu i Vijeću (dokument COM(2018) 367 final – 2018/0191 COD): | 30. svibnja 2018. |
| Datum donošenja mišljenja Odbora regija o prijedlogu | 6. veljače 2019. |
| Datum donošenja mišljenja Europskoga gospodarskog i socijalnog odbora o prijedlogu | 19. listopada 2018. |
| Datum stajališta Europskog parlamenta, prvo čitanje: | 28. ožujka 2019. |
| Datum postizanja dogovora u Vijeću o općem pristupu | 26. studenoga 2018. |
| Datum trijaloga  | 7. listopada 2019.19. studenoga 2019.9. prosinca 2019.7. prosinca 2020.11. prosinca 2020. |
| Datum na koji je Odbor stalnih predstavnika potvrdio kompromisni dogovor | 18. prosinca 2020. |
| Datum na koji je Odbor Europskog parlamenta za kulturu i obrazovanje (CULT) izglasao odobravanje kompromisnog dogovora  | 11. siječnja 2021. |
| Datum na koji je Odbor stalnih predstavnika prihvatio stajalište Vijeća (točka I/A dnevnog reda)  | 31. ožujka 2021. |
| Datum donošenja stajališta Vijeća u prvom čitanju | 13. travnja 2021. |

2. Cilj prijedloga Komisije

Program Erasmus+ jedan je od instrumenata financiranja iz višegodišnjeg financijskog okvira (VFO) za razdoblje 2021.–2027. koji je namijenjen ulaganju u ljude, socijalnu koheziju i vrijednosti. Komisija je predložila ukupni proračun od 30 milijardi EUR.

Opći je cilj programa Erasmus+ podupirati, kroz cjeloživotno učenje, obrazovni, profesionalni i osobni razvoj osoba u području obrazovanja, osposobljavanja, mladih i sporta, u Europi i izvan nje te na taj način pridonijeti održivom rastu, kvalitetnim radnim mjestima i socijalnoj koheziji i poticati inovacije, a ujedno i jačati europski identitet i aktivno građanstvo. Program se temelji na tri ključne aktivnosti: 1. mobilnost u svrhu učenja, 2. suradnja među organizacijama i institucijama i 3. potpora razvoju politika i suradnja. Program je integriran i stoga obuhvaća formalno, neformalno i informalno učenje i pruža prilike za učenje u svim fazama života.

U skladu s rezultatima evaluacije prethodnog programa u sredini programskog razdoblja i mišljenjima dionika, novim programom Erasmus+ održava se kontinuitet i istovremeno se nude poboljšanja, nove mjere i aktivnosti, što odražava šire ambicije novog političkog programa EU-a. Program je postao inkluzivniji, uvelike je ojačan i proširen te se veći naglasak stavlja na mobilnost i razmjene.

3. Primjedbe na stajalište Europskog parlamenta

Stajalište Europskog parlamenta u prvom čitanju, doneseno 28. ožujka 2019., sadržavalo je prijedloge za izmjene prijedloga Komisije, konkretnije:

* ime: zadržavanje imena Erasmus**+** (umjesto Erasmus prema prijedlogu Komisije),
* proračun: utrostručenje proračuna; revizija sektorske raščlambe (sredstva za strukovno obrazovanje i osposobljavanje povećana su s 21 na 23 %, sredstva za odgoj i opće obrazovanje povećana su s 15,2 % na 15,6 %, sredstva za obrazovanje odraslih povećana su s 4,8 % na 6 %, sredstva za sport povećana su s 1,8 % na 2 %); godišnja odobrena sredstva odobravat će Europski parlament; linearni profil potrošnje tijekom sedmogodišnjeg trajanja programa,
* ciljevi: novi specifični ciljevi u području međunarodne suradnje, cjeloživotnog učenja i europske dodane vrijednosti,
* upravljanje: delegirani akti za donošenje godišnjih programa rada; tijekom pregovora Europski parlament iznio je svoj zahtjev za rješenje za vođenje programa kojim bi se osiguralo njegovo sudjelovanje u političkim odlukama tijekom provedbe programa,
* ojačana dimenzija uključivanja: zasebno poglavlje o uključivanju i članci u kojima se Komisiju obvezuje da uspostavi okvir mjera za uključivanje, a nacionalne agencije da uspostave nacionalne strategije uključivanja; posebni ciljevi i pokazatelji,
* europska dodana vrijednost: popis kriterija koji se može dopunjavati i kojima se dokazuje dodana vrijednost aktivnosti programa na razini EU-a,
* inicijativa DiscoverEU: područje primjene prošireno je s 18-godišnjaka na mlade u dobi od 18 do 20 godina,
* Europska sveučilišta i Centri strukovne izvrsnosti trebali bi uključivati barem jedan subjekt s poslovnim nastanom u državi članici,
* odrasli polaznici: uvrštavanje individualne mobilnosti u okviru ključne aktivnosti 1 (mobilnost u svrhu učenja),
* ključna aktivnost 1 za sport (mobilnost u svrhu učenja): individualna mobilnost u svrhu učenja proširena je kako bi se obuhvatilo mlade koji se bave sportom u organiziranom okruženju i međunarodnu mobilnost sportskog osoblja,
* sinergije: korištenje pečata izvrsnosti kako bi se omogućilo alternativno financiranje u okviru fondova kohezijske politike,
* međunarodna suradnja: brisanje upućivanja na vrstu trećih zemalja koje sudjeluju u programu; dodavanje upućivanja na izgradnju kapaciteta u području visokog obrazovanja u trećim zemljama, u okviru ključne aktivnosti 2 (suradnja), specifično usmjerenje na zemlje u razvoju,
* pokazatelji: prilog se zamjenjuje detaljnijim popisom pokazatelja.

Europski parlament donio je i političku izjavu priloženu svojem stajalištu u prvom čitanju, u kojoj zadržava pravo da preispita svoje stajalište kako bi osigurao da se osnovne aktivnosti programa i dimenzija uključenosti učinkovito ostvare u slučaju da se proračun ne utrostruči. U izjavi je naglašeno i da će potpora Europskog parlamenta Europskim sveučilištima, Centrima strukovne izvrsnosti i inicijativi DiscoverEU ovisiti o ocjeni njihovih pilot-faza i daljnjem definiranju svake inicijative.

U dogovoru koji je postignut u okviru trijaloga, Komisija je prihvatila:

* ime programa glasi Erasmus+ umjesto Erasmus,
* financijska omotnica programa utvrđuje se u iznosu od 24,574 milijarde EUR u tekućim cijenama, a dodatna sredstva iznose 1,7 milijardi EUR u cijenama iz 2018. i proizlaze iz prilagodbe za pojedine programe predviđene člankom 5. i prilogom II. Uredbi Vijeća (EU, Euratom) 2020/2093 (Uredbi o VFO-u); sektorska proračunska sredstva donekle su prilagođena,
* novi Prilog u kojem se u glavnim crtama opisuju aktivnosti programa koje je moguće izmijeniti delegiranim aktom,
* ojačanu dimenziju uključenosti,
* dodavanje novog članka o europskoj dodanoj vrijednosti,
* mobilnost odraslih polaznika u okviru ključne aktivnosti 1 (mobilnost u svrhu učenja),
* proširenje područja primjene sportske mobilnosti kako bi se obuhvatile međunarodne aktivnosti,
* izričito navođenje pečata izvrsnosti,
* pojašnjenje članka koji se odnosi na sudjelovanje organizacija u trećim zemljama koje nisu pridružene programu,
* prošireni i restrukturirani popis pokazatelja.

Komisija je pristala i izdati sljedeću izjavu u vezi s okvirnim proračunom za platforme Centara strukovne izvrsnosti:

Ne dovodeći u pitanje ovlasti zakonodavnog i proračunskog tijela, Komisija se obvezuje dodijeliti okvirni iznos od 400 milijuna EUR u tekućim cijenama za potporu platformama Centara za strukovnu izvrsnost tijekom cijelog trajanja programa, pod uvjetom da se privremenom evaluacijom programa potvrdi pozitivna ocjena rezultata aktivnosti.

Kad Vijeće donese svoje stajalište u prvom čitanju, od Europskog parlamenta očekuje se da formalno potvrdi dogovor postignut u trijalozima.

4. Primjedbe na stajalište Vijeća

Stajalište Vijeća odražava dogovor postignut u trijalozima. Najvažnije izmjene u usporedbi s prijedlogom Komisije uključuju:

* ime programa Erasmus+ umjesto Erasmus,
* financijska omotnica programa utvrđuje se u iznosu od 24,574 milijarde EUR u tekućim cijenama, a dodatna sredstva iznose 1,7 milijardi EUR u cijenama iz 2018. i proizlaze iz prilagodbe za pojedine programe predviđene člankom 5. i prilogom II. Uredbi Vijeća (EU, Euratom) 2020/2093 (Uredbi o VFO-u),
* raspodjela proračuna izmijenjena je kako slijedi:
* ukupna omotnica:
* sredstva za obrazovanje i osposobljavanje smanjena su s 83,1 na 83 %,
* sredstva za sport povećana su s 1,8 % na 1,9 %,
* naknade za upravljanje nacionalnim agencijama povećane su s 3,2 na 3,3 %,
* udjeli u okviru proračuna za obrazovanje i osposobljavanje:
* sredstva za mobilnost odraslih polaznika povećana su s 4,8 na 5,8 %,
* sredstva za stručno obrazovanje i osposobljavanje povećana su s 21 % na 21,5 %,
* „najmanje“ 1,8 % namijenjeno je za aktivnost Jean Monnet,
* „najmanje“ 17 % udjela namijenjeno je horizontalnim aktivnostima i projektnim aktivnostima kojima se centralizirano upravlja, uključujući okvirni iznos od 400 milijuna EUR za Centre strukovne izvrsnosti navedene u izjavi Komisije,
* granica fleksibilnosti smanjena je s 5,5 % na 4,1 %,
* mobilnost odraslih polaznika u okviru ključne aktivnosti 1 (mobilnost u svrhu učenja),
* ojačana dimenzija uključenosti (samostalno poglavlje s dva nova članka),
* novi prilog u kojem se u glavnim crtama opisuju aktivnosti programa i čuva potrebna fleksibilnost za provedbu programa te koji se može izmijeniti delegiranim aktom,
* revidirani i restrukturirani popis pokazatelja,
* fiksno trajanje programa usklađeno s trajanjem višegodišnjeg financijskog okvira,
* dodavanje odredbi o retroaktivnosti,
* revidirane odredbe o uvjetima za sudjelovanje trećih zemalja pridruženih programu i nepovezanih s programom.

Općenito, postignutim dogovorom sačuvani su ciljevi i ambicioznost iz izvornog prijedloga Komisije te je omogućena potrebna razina fleksibilnosti za provedbu programa.

5. Zaključak

Komisija prihvaća stajalište Vijeća.

6. Izjava Komisije

Izjava Komisije nalazi se u prilogu.

**PRILOG**

**Izjava Europske komisije o posebnim dodjelama za platforme Centara strukovne izvrsnosti.**

Ne dovodeći u pitanje ovlasti zakonodavnog i proračunskog tijela, Komisija se obvezuje dodijeliti okvirni iznos od 400 milijuna EUR u tekućim cijenama za potporu platformama Centara za strukovnu izvrsnost tijekom cijelog trajanja programa, pod uvjetom da se privremenom evaluacijom programa potvrdi pozitivna ocjena rezultata aktivnosti.